Puolisonsa eroaikeista raivostunut mies puukotti vaimoaan selkään ja yritti viiltää tämän kurkun auki. 3-vuotias lapsi itki vieressä, kun äiti taisteli hengestään olohuoneen lattialla.

Erodraama kärjistyi tapon yritykseksi.

Mies puukotti vaimoaan selkään ja yritti viiltää tältä kurkun auki 3-vuotiaan pojan itkiessä vieressä.

Mies tuomittiin neljäksi vuodeksi vankilaan.

Mies yritti tappaa eroa halunneen vaimonsa keittiöveitsellä (kuvituskuva). MOSTPHOTOS

Raakaan väkivaltaan johtaneet tapahtumat käynnistyivät Helsingin Puotilassa asuneen perheen kodissa eroriidan jälkeen. Vaimo oli jo aiemmin kertonut haluavansa erota. Nyt hän ja hänen miehensä keskustelivat asiasta puhelimessa myös naisen äidin kanssa.

Puhelun jälkeen vaimo alkoi pukea ulkovaatteita päälleen ja oli lähtemässä ulos, kun mies tiukkaan sävyyn kielsi häntä poistumasta. Hän uhkasi tappaa vaimonsa, mikäli tämä lähtisi.

Kun vaimo laittoi ulkotakin ylleen, mies meni keittiöön, otti käteensä keittiöveitsen ja puukotti lähdössä vaimoaan voimakkaasti selkään. Samalla hän työnsi vaimonsa olohuoneen sohvalle, asettui istumaan tämän päälle tarkoituksenaan viiltää uhrinsa kaula auki.

Verissään ovelle

Henkensä edestä taistellut vaimo tarttui paljaalla kädellä keittiöveitsen terään yrittäessään estää raivon vallassa riehunutta miestään toteuttamasta aikeitaan. Kamppailun aikana vaimo putosi lattialle, mutta sai pidettyä veitsen itsellään. Mies yritti koko ajan puukottaa vaimoaan eri puolille, mutta tämä pystyi yhä pitämään veitsen terästä kädellään.

Koko raivoisan kamppailun ajan mies haukkui vaimoaan ja sanoi tappavansa tämän. Perheen 3-vuotias lapsi itki vieressä, kun äiti anoi isää säästämään henkensä.

Lopulta mies astui veitsen päälle, jolloin terä katkesi. Mies loukkasi tässä yhteydessä jalkansa, jolloin nainen pääsi pakenemaan lapsen kanssa rappukäytävään.

Naapuri kertoi myöhemmin kuulusteluissa, kuinka hänen ovikellonsa soi monta kertaa ja oveen hakattiin kädellä. Hän riensi avaamaan. Oven takana oli hysteerinen, yltä päältä veressä ollut nainen ja tämän itkevä pieni lapsi. Naapuri soitti heti hätäkeskukseen.

Hälytykseen vastannut poliisi kertoi, että hänen tullessaan paikalle rapussa makasi nainen, jota ambulanssimiehistö hoiti. Poliisin syliin annettiin veriroiskeissa ollut pieni poika. Kun poliisi laski pojan seisomaan eteensä, tämä alkoi puhua somalikieltä, jota poliisi ei ymmärtänyt. Poika näytti kuitenkin kädellään kurkunleikkaamista tarkoittavan liikkeen, mistä tapahtumat selkenivät.

Lähellä kuolemaa

Tapon yrityksestä syytetty mies väitti oikeudessa, että kyse oli ollut hätävarjelutilanteesta, jossa vaimo oli yrittänyt tappaa hänet. Naisen vammat olivat miehen mukaan syntyneet kamppailussa, jossa hän oli yrittänyt ottaa veitsen vaimoltaan estääkseen tätä toteuttamasta aikeitaan.

Oikeus kuitenkin piti naisen kertomusta johdonmukaisena ja luotettavana. Kertomus myös täsmäsi uhrin saamiin vammoihin. Oikeus katsoi, että kyse oli tapon yrityksestä. Uhri olisi oikeuden mukaan hyvin todennäköisesti menettänyt henkensä, ellei hän olisi pystynyt pitämään veitsen terästä kiinni.

Helsingin käräjäoikeus tuomitsi vuonna 1968 syntyneen miehen neljäksi vuodeksi vankeuteen tapon yrityksestä. Lisäksi hänet määrättiin maksamaan uhrille yhteensä 6 000 euron kärsimys- ja haittakorvaukset.

Mies on ollut vangittuna vuosi sitten tammikuussa tapahtuneesta rikoksesta lähtien. Helsingin hovioikeus vahvisti tuomion perjantaina antamallaan päätöksellä.

Tuomiosta uutisoi ensin Helsingin sanomat.

Iltalehti ei julkaise tuomitun nimeä rikoksen uhrien suojelemiseksi.